text: Naturens Dag blev fejret i dag
  11 september 2016 kl. 16.51
  Søndag den 11. september er Naturens Dag, og et af de steder det blev fejret, var på Brandbjerg Højskole i Grejsdalen ved Vejle.
  Der var masser af muligheder for at opleve friluftsliv, markedsstemning og familiehygge i Brandbjerg Højskoles smukke park og Grejsdalens vilde natur.
  Dagen bød blandt andet på dragebyggeri med Dansk Drageklub, træklatring og klatring på bouldervæg, lerdueskydning, bueskydning, orienteringsløb, snitteværksted, snobrødsbagning og så kunne man også opleve, hvordan en gris ser ud indeni.
  Dagen er arrangeret af Brandbjerg Højskole og Brandbjerg Højskoles Venner i samarbejde med en lang række lokale foreninger.
  
  